Eile peeti Viimsis Lille teel uue lasteaia sarikapidu, kus tulevad kohad 120 lapsele. Uue hoone rajab Arco Varale kuuluv Lille tee LA OÜ, kellelt vald hakkab ruume rentima. Lasteaia ehitab AS YIT Ehitus.
1539 m² hoonesse tuleb köök, laste muusika-, võimlemis- ja söögisaal ning kuuele rühmale eraldi mängimis-, magamis- ja tualettruumid. Hoone valmib 2012. aasta kevadel.
“Lille tee LA OÜ-ga on üürileping sõlmitud 7,5 aastaks hinnaga 7 eurot ruutmeeter, millele lisandub käibemaks. Lille teele rajatav lasteaed on heaks näiteks, kuidas omavalitsus saab kaasata lasteaiakohtade defitsiidi vähendamiseks erasektorit, märkis Viimsi abivallavanem Jan Trei.
Viimsi vallavanem Haldo Oravase sõnul tuleb järgmise järgmise kahe aasta jooksul valda koguni 2 uut lasteaeda. “Lille tee munitsipaallasteaeda loodame esimesed lapsed sisse saada järgmise aasta sügisest,“ sõnas ta.
Aadressile Lille tee 23 valmiv hoone on kahekordne, ümara kujuga ning puitkarkassiga. Hoonesse on kavandatud 120 lapsele kõigi mugavustega kaasaegsed lasteaiaruumid, lisaks on majal ka oma köök, arstiruum ja ateljee ning kõik vajalikud ruumid personalile. Õuealale on planeeritud mänguväljakud.